Til erhvervsskolens ansvarlige for

Kursus-/efteruddannelsesområdet og

VEU-centersamarbejdet

03.09.2012

**Hvad er Praktik+?**

Praktik+ har i snart 10 år været stillet gratis til rådighed for de praktikpladsopsøgende medarbejdere på landets erhvervsskoler. Adgangen kræver kun et UNI•login med efterfølgende tilkobling af rettigheden til at tilgå Praktik+.

Ud over en lang række søgefaciliteter indeholder Praktik+ detaljerede oplysninger om alle CVR-kendte produktionsenheder i Danmark. Produktionsenhederne bliver løbende opdateret via NN Markedsdata, og der vises blandt andet oplysninger om antal ansatte, branche, driftsform, stiftelsesdato, evt. reklamebeskyttelse samt offentligt tilgængelige regnskabsoplysninger og kontaktpersoner.

Herudover modtager Praktik+ oplysninger fra EASY-P vedrørende godkendelser og uddannelsesaftaler på EUD-området, og endelig indeholder Praktik+ de oplysninger, som brugerne selv indtaster – f.eks. om kontaktpersoner og aktiviteter på produktionsenhederne.

**Praktik+ - nu også et kundestyringssystem for kursus-/efteruddannelsesområdet**

På flere og flere erhvervsskoler arbejder de opsøgende medarbejdere både med EUD- og AMU-området og kan således have brug for at registrere aktiviteter på produktionsenhe-derne (kunderne) inden for begge områder.

På de skoler, hvor konsulentkorpsene er knyttet til hver sin afdeling, vil det kunne bidrage til en kvalificering og professionalisering af virksomhedskontakten, at begge grupper har mulighed for at se hinandens aktiviteter i det samme system.

I bestræbelserne på at stille et værktøj til rådighed, der bredt understøtter skolernes opsøgende arbejde og bidrager til en professionalisering af det, bliver Praktik+ med den kommende version (12.1) derfor et mere attraktivt tilbud til skolernes kursusafdelinger.

Praktik+ vil med den kommende version kunne opfylde langt flere behov for skolernes kursus-/efteruddannelsesafdelinger på 3 væsentlige områder:

1. Visning af nye kursusrelevante oplysninger om kunderne (integration med EASY-A).
2. Registrering af opsøgende kundeaktiviteter.
3. Registrering af oplysninger om kontaktpersoner hos kunden.

**Ad. 1: Visning af nye AMU-relevante oplysninger om kunderne (EASY-A)**

Ved opslag på en produktionsenhed (kunde), vil man fremover kunne se følgende oplysninger:

* Hvilke af pågældende skoles AMU-kurser har kunden haft kursister på, og hvornår?
* Hvilke (evt. tidligere) ansatte hos kunden har deltaget på AMU-kurser afholdt af pågældende skole, og hvornår har de fået udstedt kursusbevis?
* Hvilke (evt. tidligere) ansatte hos kunden har erhvervet hvilke certifikater hvornår?

**Ad. 2: Registrering af kursusrelevante kunde-aktiviteter**

Ved oprettelse af en aktivitet på produktionsenheden, vil man fremover kunne vælge blandt disse fast definerede AMU-aktiviteter:

* Orientering
* Kampagne
* Tilbud
* Ordre
* Uddannelsesplanlægning

Ved oprettelse af en aktivitet med et af disse aktivitetsemner, vil aktiviteten automatisk blive gjort synlig for egen skole, med mindre man aktivt vælger, at alle eller f.eks. kun skolerne i ens VEU-centersamarbejde skal kunne se den.

Samtlige aktivitetsemner vil blive søgbare, så man efterfølgende kan fremsøge de kunder, som man f.eks. har sendt tilbud til.

Det vil endvidere blive muligt via en aktivitetssøgning at kunne få opsummeret det samlede registrerede tidsforbrug og antal kørte kilometer i forbindelse med et givent projekt – enten på egen skole eller på tværs af skolerne i eksempelvis ens eget VEU-centersamarbejde.

Der vil desuden være mulighed for at oprette møderapporter, og via et enkelt klik kan den opsøgende medarbejder få et overbliksbillede af aktiviteter hos kunden.

Der er naturligvis mulighed for integration til Outlook ved mødeaftaler, opfølgning m.v.

**Ad. 3: Registrering af oplysninger om kontaktpersoner hos kunden**

I dag kan man hæfte EUD-uddannelseskoder på en kontaktperson på en produktionsenhed.

Fremover vil man på samme måde kunne koble en kontaktperson op på en bestemt FKB (Fælles KompetenceBeskrivelse) eller hæfte et eget defineret ”mærke” på kontaktpersonerne.

Efterfølgende vil man kunne fremsøge kontaktpersoner på baggrund af såvel FKB’er som mærker.

**Udviklingspotentiale**

Hvis erhvervsskolernes kursusafdelinger tager godt imod den kommende version af Praktik+, er det sandsynligt, at Praktik+ efterfølgende vil blive udvidet med søgefaciliteter, så det vil blive muligt at fremsøge produktionsenheder på baggrund af f.eks. følgende kriterier:

* Produktionsenheder, som har haft medarbejdere på et af skolens AMU-kurser i given periode.
* Produktionsenheder med medarbejdere, som har fået udstedt certifikater af egen skole i given periode.

**Præsentation af den kommende Praktik+ version**

Det forventes, at den kommende Praktik+ version vil komme i drift i løbet af 4. kvartal 2012.

Som et tilbud til skolernes kursusafdelinger vil UNI•C og skolekonsulenterne på Praktik+ området senere udmelde en række møder forskellige steder i landet, hvor det vil være muligt for skolernes kursus-/efteruddannelsesansvarlige og kursuskonsulenter at få præsenteret den nye version af systemet.

Med venlig hilsen  
Anne Birch, UNI•C  
Projektleder for Praktik+